Shoprite styg amper 11% ná goeie nuus | Netwerk24
Shoprite styg amper 11% ná goeie nuus
Deur Nellie Brand-Jonker 30 Julie 2019 12:12
Die Shoprite-groep se aandeelprys het Dinsdagoggend met byna 11% gestyg ná 'n handelsoorsig wat toon sy verkope in Suid-Afrika het herstel en bedrywighede is weer volstoom aan die gang.
Die styging in sy aandeelprys volg ten spyte daarvan dat die groep se wins in die boekjaar tot einde Junie laer gaan wees.
Ontleders van Investec het in 'n nuusbrief gesê 'n groter daling in wins is verwag en die fokus is eerder op hoe die supermarkte in Suid-Afrika vertoon het.
Die groep het in die eerste helfte probleme ervaar toe 'n betoging by sy grootste verspreidingsentrum die beskikbaarheid van produkte op sy rakke benadeel het.
Pieter Engelbrecht, uitvoerende hoof van die groep, het in 'n handelsoorsig oor die boekjaar tot einde Junie gesê verkope het in die tweede helfte van sy boekjaar verbeter.
Verkope by supermarkte in Suid-Afrika het in die tweede helfte met 7,4% gestyg en nog vinniger in die laaste kwartaal van die boekjaar (dus die kwartaal tot einde Junie vanjaar).
Klante kry swaar by Shoprite
Checkers was die uitblinker in die boekjaar ten opsigte van sy omsetgroei.
Dit is toegeskryf aan die beter aanbod van vars produkte en die markaandeel wat hy in vars produkte en klaar bereide maaltye wen.
Die groei in Shoprite-winkels se verkope was gedemp gegewe die afhanklikheid van sy kernteikenmark op baie van die kos wat in deflasie is en hoe kwesbaar hulle vir die huidige ekonomiese probleme is.
"Shoprite se primêre groep klante bly onder wesenlike druk in die moeilike ekonomiese toestande, maar die handelsnaam het sy leierskap met pryse behou en dit kan gesien word in die markaandeel wat in die onlangse kwartaal gewen is."
Volgens hom is 'n nuwe IT-stelsel ook nou suksesvol in gebruik geneem.
"Die beskikbaarheid van produkte op rakke is nou beter as wat voor die nuwe stelsel beleef is."
In die boekjaar is meer as 1,1 miljard klante bedien.
"Beter diensvlakke en die onlangse markaandeel wat gewen is, toon die probleme wat tot die staking in die boekjaar gelei het, is nou agter die rug en toon die suksesvolle ontplooiing van die nuwe IT-stelsel."
In die jaar is 80 nuwe supermarkte geopen.
Pryse in Shoprite se supermarkte het in die jaar gemiddeld met net 1,2% gestyg. Teen die einde van die boekjaar het dit effens verhoog, maar die interne inflasie het vir langer as verwag laag gebly, volgens hom.
Altesame 9 679 artikels was in Junie nog in deflasie (pryse was laer as 'n jaar gelede) en baie van dié produkte is in kategorieë waarin die groep 'n bogemiddelde markaandeel het.
Volgens Investec is dit juis die terugkeer van inflasie wat vergeleke met geen kosprysinflasie in 2018 nie, voedselwinkelgroepe wind in hul seile gee.